Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, honako erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkezturiko mozioa, zeinaren bidez Europako Parlamentua premiatzen baita bertan behera utz ditzan afganiar migratzaileei Europara heltzea eragozten dien Turkiarekiko akordioa eta Afganistanerako deportazioak

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko irailaren 6an

Lehendakaria: Unai Hualde Iglesias

MOZIOAREN TESTUA

Izquierda-Ezkerra talde parlamentario mistoaren eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, Parlamentu honen Osoko Bilkuran eztabaida dadin:

Zioen azalpena

Afganistango egoera, talibanek boterea hartu ostean, dramatikoa da. Populazio zibila –eta bereziki emakumeak eta umeak– talibanen errepresioaren eta indarkeriaren arriskupean daude.

2008tik hona, 71.000 pertsona baino gehiago izan dira Eurpar Batasunetik Afganistanera deportatuak. Europar Batasunak Turkiarekin egindako akordioa, zeinaren ondorioz deportatu baitituzte afganiarrak, berehala eten beharko litzateke, herrialde ez-seguru batera eta pertsona horientzako arriskutsura deportatzea ekiditeko.

Kabuldik Espainiara eta beste herrialde batzuetara aberriratutakoen ebakuazioa nekeza izaten ari da, eta populazioaren gehiengo handi bat inolako babesik gabe geratzen ari da, Ameriketako Estatu Batuak eta NATOko aliatuak Afganistandik irten eta gero.

Afganistango gertakariak hain denbora gutxian gertatzeak administrazio guztiek urgentziaz esku hartzea eskatzen du, populazio zibilaren eskubideak eta babesa bermatzeko; bereziki, mehatxurik handiena pairatzen duten taldeena.

Espainiara aberriratutako pertsonak autonomia erkidegoetan banatzen ari dira, pertsona horiek hartuko dituzten udaletan banatzeko.

Espainiako Udalen eta Probintzien Federazioak badu harrerako udalen sare bat, behar den koordinazioa erraztuko duena udalen eta Nafarroako Gobernuaren artean, bai eta azken horren eta Gobernu zentralaren artean ere.

Hori guztia dela-eta, honako erabaki proposamen hau aurkeztu dugu:

1. Nafarroako Parlamentuak Europako Parlamentua premiatzen du bertan behera utz ditzan afganiar migratzaileei Europara heltzea eragozten dien Turkiarekiko akordioa eta Afganistanerako deportazioak.

2. Nafarroako Parlamentuak Europako Parlamentua premiatzen du korridore humanitario bat ezar dezan Afganistandik atera nahi duten asilo-eskatzaileentzat.

3. Nafarroako Parlamentuak Espainiako Gobernua premiatzen du Europako Parlamentuan jardun dezan, korridore humanitario bat ezartzeko Afganistandik atera nahi duten asilo-eskatzaileentzat.

4. Nafarroako Parlamentuak Nafarroako Gobernua premiatzen du urgentziaz taxutu dezan harrera-plan bat eta udalei eska diezaien babes-hiri deklaratzeko, aberriratutakoak eta exiliatuak hartze aldera.

5. Nafarroako Parlamentuak Nafarroako Gobernua premiatzen du protokolo berezi bat ezar dezan egoera horretan diren emakume eta adingabeentzat, haien beharrizan emozionalak betetzeko.

Iruñean, 2021eko abuztuaren 26an

Foru parlamentaria: Marisa de Simón Caballero